Twee moorde ontstig Montagu | Netwerk24
Twee moorde ontstig Montagu
Twee moorde in 'n kwessie van een nag het die gemeenskap van Montagu geskok.
Twee moorde, wat ure na mekaar gepleeg is, het die gemeenskap van Montagu omtrent ontstel.
Verlede naweek het die polisie in Montagu sy hande vol gehad toe die 24-jarige Thabo Mochela Saterdag 3 Oktober omstreeks 19:00 in die dorp vermoor is.
Na wat verneem word, is Mochela afkomstig van 'n Suid-Afrikaanse buurland.
"Die presiese gebeure rakende sy moord word tans ondersoek. 'n 28-jarige man is in hegtenis geneem en sal vandag (13 Oktober) in die plaaslike hof verskyn. Die slagoffer en die verdagte is slegs kennisse van mekaar," vertel sersant Surietha Meyer, woordvoerder van die Montagu-polisie.
In 'n ander geval, enkele ure ná die moord op Mochela, is die 18-jarige Dylan Japhta in die vroeë oggendure van Sondag 4 Oktober ook vermoor.
Die polisie is omstreeks 01:00 na die toneel ontbied waar sy liggaam gekry is.
Nog geen verdagte in hierdie moord is vasgetrek nie.
"Die moorde is deur die publiek aangemeld. Die omstandighede word nog ondersoek," het Meyer bevestig.
Sy verduidelik verder dat dié dorp veral 'n skerp toename in sake van aanranding en soortgelyke misdade gesien het sedert die skuif na vlak een van die nasionale inperking ingevolge die Rampbestuurswet danksy die Covid-19-pandemie.
Gazette het van 'n betroubare bron verneem dat die een oorledene onthoof is en dat albei 'n wreedaardige dood gesterf het.
"Dit is hartseer. Hoe sê 'n gemeen­skap totsiens aan twee jong volwas­senes wat op só 'n wrede manier hul aardse bestaan moes groet. Dit is nie regverdig nie. Ons moet uitkyk vir ons naaste en ons moet dink aan die keuses en die besluite wat ons neem," vertel Hess Mara, 'n inwoner van dié dorp.